
Arsylwad o Ymarfer – Tasg 2 – Adran 3
Adendwm i ganllawiau’r portffolio.
O ganlyniad i bandemig Covid 19 mae newidiadau yn y ffordd y mae gweithwyr cymdeithasol yn ymarfer a hynny er mwyn darparu ar gyfer ymbellhau cymdeithasol ac ymarfer sydd yn ddiogel. Mae hyn wedi arwain at lawer iawn o waith yn cael ei wneud dros y ffôn neu drwy ddefnyddio fforymau rhithiol.  
Er mwyn adlewyrchu’r newid yma mae Porth Agored wedi cytuno bod angen addasu canllawiau’r portffolio ar gyfer yr arsylwad; Tasg 2 (adran 3).
Arweiniad Newydd
Rhaid i'r arsylwad barhau i fod yn waith uniongyrchol gydag unigolyn a/neu eu gofalwr. (Gweler canllawiau adran 3 yn y portffolio am fwy o arweiniad am hyn).
Mae cynnal arsylwad mewn sefyllfa wyneb yn wyneb yn parhau i fod yn opsiwn delfrydol, ond cydnabyddir na fydd hyn efallai yn bosibl o dan yr amgylchiadau presennol.
Gall yr arsylwad uniongyrchol felly fod yn gyfarfod rhithiol neu alwad ffôn. Gall cyfarfodydd tu allan, gyda phellter cymdeithasol mewn lle hefyd fod yn enghraifft posibl.  Sicrhewch fodd bynnag eich bod yn ystyried yn ofalus y ffordd yr ydych am gynnal yr arsylwad a hynny o ran cyfrinachedd, diogelwch personol a sicrhau urddas a phreifatrwydd yr unigolyn.
Mae'n rhaid i'r gweithiwr cymdeithasol sy'n arsylwi clywed a/neu weld dwy ochr y sgwrs ac nid ochr y dysgwr o’r sgwrs yn unig. Gallai'r arsylwr wrando ar gyfarfod dros y ffôn neu arsylwi drwy gyswllt fideo ac yn y blaen.
Rhaid cael caniatâd yr unigolyn a/neu ei ofalwr cyn yr arsylwad ac yna eto pan fydd yr arsylwad yn cael ei gynnal. Os yw'r arsylwr wedi'i gysylltu drwy ffôn neu fideo, mae'n bwysig bod hyn yn cael ei esbonio'n glir i'r unigolyn. Os bydd yr unigolyn yn newid ei feddwl ar unrhyw adeg, neu os yw parhau a’r arsylwad yn dod yn amhriodol neu'n rhoi gormod o straen ar yr unigolyn, yna dylid dod a’r arsylwad i ben.
Bydd hyblygrwydd o ran yr amseru ac nid oes disgwyl i'r arsylwad fod yn 30 munud neu'n hwy gan y gallai hyn fod yn rhy hir i alwad ffôn neu fideo. Er nad oes amser penodol mae angen iddo fod yn ddarn sylweddol o waith a ddim yn alwad i wneud apwyntiadau ac ati. Rhai enghreifftiau o’r hyn a fyddai’n cwrdd â’r meini prawf fyddai cwblhau asesiad/ gwaith uniongyrchol/ cyfarfod sydd yn dod ag ymyrraeth i ben ayb…
Bydd angen i chi drafod priodoldeb yr arsylwad arfaethedig o flaen llaw gyda'ch mentor a/neu'r arsylwr (gweithiwr cymdeithasol sydd wedi cymhwyso ers 3 blynedd). Bydd angen gwneud yn siŵr y bydd yn ddarn digon sylweddol o waith i'ch galluogi i gwrdd â'r meini prawf ar gyfer y dasg hon.
Adborth gan yr Unigolyn- Dylid ceisio cael adborth gan yr unigolyn a/neu ofalwr yn dilyn yr arsylwad. Cyfrifoldeb yr arsylwr yw hyn. Gellir fodd bynnag wneud hyn mewn amrywiaeth o ffyrdd; naill ai ar y pryd (caniatewch amser ychwanegol ar gyfer hyn wrth gynllunio'r arsylwad) neu alwad ffôn dilynol, e-bost neu lythyr. Os na cheir adborth, dylai'r arsylwr roi eglurhad byr yn datgan paham.
Cydnabyddir bod y rhain yn amgylchiadau anarferol a bod angen rhywfaint o hyblygrwydd a gofalwch eich bod yn rhoi anghenion yr unigolyn yn ganolog i’r arsylwad.
Cwrdd â’r Canlyniadau Dysgu/ Meini Prawf
Mae arsylwad dros y ffon neu un rhithiol am ganiatáu i chi fedru cwrdd â’r meini prawf ar gyfer y dasg hon.
Er enghraifft, gallech ystyried;
Dulliau cyfathrebu a sgiliau; sut y bu i chi oresgyn unrhyw rwystrau i gyfathrebu mewn sgwrs ffôn/rhithiol. Sut y gwnaethoch chi gefnogi pobl i gymryd rhan?
Amgylchedd- a yw'r unigolyn mewn lle diogel, a allent ganolbwyntio, a allai dylanwadau o’r tu yn effeithio ar y rhyngweithio?  A yw mynediad i'r rhyngrwyd yn effeithio ar y rhyngweithio? Sut y gallwch chi sicrhau cyfrinachedd a grymuso unigolyn i gymryd rhan?
Pa faterion moesegol sydd angen i chi ei hystyried? Pa werthoedd sy'n bwysig ac ym mha ffyrdd, os o gwbl, y mae'r rhain yn wahanol i gyfarfod wyneb yn wyneb? 
Mae angen i chi fyfyrio'n feirniadol ac yn effeithiol ar y sgwrs gan ystyried yr heriau. Er enghraifft, sut i oresgyn y diffyg cliwiau di-eiriau e.e. defnyddio dull sy'n canolbwyntio ar atebion.  
Sylwer
Os ydych yn ansicr ynglŷn â’r arsylwad posibl, trafodwch gyda'ch mentor yn y lle cyntaf. Os bydd angen mwy o arweiniad arnoch, cysylltwch â chydlynydd hyfforddiant eich awdurdod lleol ar gyfer y rhaglen.

